
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	  7.09.2009

	Nr.
	  26/530


Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra proiectului de Lege pentru aprobarea Ordonanţei de urgenţă a Guvernului nr.44/2009 privind durata unor contracte de închiriere pentru suprafeţe locative cu destinaţia de locuinţe, trimis comisiei pentru examinare pe fond, cu adresa nr. PL.x323 din 22 iunie 2009.

PREŞEDINTE,

SULFINA BARBU
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

COMISIA PENTRU ADMINISTRAŢIE PUBLICĂ,

R A P O R T      
asupra proiectului de Lege pentru aprobarea Ordonanţei de urgenţă a Guvernului nr.44/2009 privind durata unor contracte de închiriere pentru suprafeţe locative cu destinaţia de locuinţe

În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. PL.x 323 din 22 iunie 2009, cu dezbaterea pe fond în procedură de urgenţă, a proiectului de Lege pentru aprobarea Ordonanţei de urgenţă a Guvernului nr.44/2009 privind durata unor contracte de închiriere pentru suprafeţe locative cu destinaţia de locuinţe.


La întocmirea prezentului raport Comisia a avut în vedere:

· avizul favorabil al Consiliului Legislativ (nr.489/14.05.2009)
· avizul favorabil al Comisiei juridice, de disciplină şi imunităţi (nr.PLx-323/30.06.2009)


Proiectul de lege are ca obiect de reglementare stabilirea unui  termen de 5 ani a valabilităţii contractelor de închiriere privind suprafeţele locative cu destinaţia de locuinţe, din proprietatea statului sau a unităţilor administrativ-teritoriale, reglementate de Ordonanţa de Urgenţă a Guvernului nr.8/2004 privind prelungirea duratei unor contracte de închiriere, pentru care a operat tacita relocaţiune, în condiţiile prevăzute la art.1437 din Codul civil.


Comisia propune Plenului Camerei Deputaţilor aprobarea proiectului de lege.
 
 Proiectul de lege face parte din categoria legilor ordinare, conform art.76 alin.(2), din Constituţia României, republicată.
La dezbaterile care au avut loc în şedinţa comisiei din 2 septembrie 2009 a participat, în conformitate cu prevederile art.54 şi 55 din Regulamentul Camerei Deputaţilor, republicat, domnul Marin Pătuleanu – consilier, Ministerul Administraţiei şi Internelor.
La lucrările comisiei au fost prezenţi 25 deputaţi, din totalul de 31 membri ai comisiei.

Raportul comisiei a fost adoptat cu unanimitate de voturi.
Proiectul de lege a fost adoptat de Senat în şedinţa din 17 iunie 2009.
Camera Deputaţilor este Cameră decizională potrivit prevederilor art.75 din Constituţia României şi ale art.92 din Regulamentul Camerei Deputaţilor. 

	PREŞEDINTE,
	SECRETAR,

	Sulfina BARBU
	Mihai Cristian APOSTOLACHE


Expert, Roxana Feraru

